詩偈 四
作者：龐藴
朝代：唐

paragraphs: 余家久住山，早已離城市。
草屋有三間，一間長丈二。
一間安葛五，一間塵六四。
余家自內房，終日閒無事。
昨因黑月二十五，初夜飲酒醉，兩人相渾雜，種種調言氣。
余家不奈煩，放火燒屋積。
葛五成灰燼，塵六無一二。
有物蕩淨盡，惟餘空閑地。
自身赤裸裸，體上無衣被。
更莫憂盜賊，逍遙安樂睡。
一等被火燒，同行不同利。